Balsfjorden
Store norske leksikon,Geografi,Norges geografi,Troms og Finnmark,Troms
Balsfjorden er en fjord i Tromsø og Balsfjord kommuner i Troms og Finnmark. Den skjærer seg mot sørøst fra Tromsøysundet og er 57 kilometer lang regnet midtfjords fra en linje Balsnes–Kuberg til Nordkjosbotn. Fjorden er 2–7 kilometer bred, minste dybde i munningen er 32 meter og største dybde er 189 meter utenfor Malangseidet. Balsfjorden har en sidearm, Ramfjorden, som går 13 kilometer østover, like innenfor munningen.
Landskapet er storslagent, særlig på østsiden. Her når fjellene opp til 1505 meter over havet (Piggtinden på grensen til Storfjord og Tromsø), og flere steder i dette området forekommer mindre breer. På vestsiden er fjellene noe lavere, opptil 1168 meter over havet (Durmålstinden).Innerst i fjorden ligger to tettsteder: kommunesenteret i Balsfjord, Storsteinnes ved Sagelvas munning i Sørkjosen, og Nordkjosbotn ved munningen av Nordkjoselva i Nordkjosen. Les mer i Store norske leksikon Troms og Finnmark